雲母泉詩
作者：李華
朝代：唐

paragraphs: 晨登玄石嶺，嶺上寒松聲。
朗日風雨霽，高秋天地清。
山門開古寺，石竇含純精。
洞徹淨金界，夤緣流玉英。
澤藥滋畦茂，氣染茶甌馨。
飲液盡眉壽，飡和皆體平。
瓊漿駐容髮，甘露瑩心靈。
岱谷謝巧妙，匡山徒有名。
願言構蓬蓽，荷鍤引泠泠。
訪道出人世，招賢依福庭。
此心不能已，寤寐見吾兄。
曾結潁陽契，窮年無所成。
東西同放逐，蛇豕尚縱橫。
江漢阻攜手，天涯萬里情。
恩光起憔悴，西上謁承明。
秋色變江樹，相思紛以盈。
猨啼巴丘戍，月上武陵城。
共恨川路永，無由會友生。
雲泉不可忘，何日遂躬耕。